ईरान पर अमेरिकी प्रतिबंधों की शुरुआत और अमेरिकी राष्ट्रपति डोनाल्ड ट्रंप की दुनिया को इस चेतावनी के बाद कि या तो व्यापार अमेरिका से करो या ईरान से, भारत-ईरान संबंध एक बार फिर दोराहे पर आ गए। अमेरिकी राष्ट्रपति ने साफ कर दिया कि ईरान पर प्रतिबंधों के बावजूद जो देश ईरान के साथ द्विपक्षीय व्यापारिक संबंध रखेंगे, वे अमेरिका के साथ व्यापार नहीं कर पाएंगे। गौरतलब है कि ईरान पर अमेरिका के इन प्रतिबंधों को दुनिया के इतिहास में सबसे कड़े प्रतिबंधों के तौर पर देखा जा रहा है। यह प्रतिबंध दो चरणों में लागू होंगे। प्रतिबंध का पहला चरण 7 अगस्त से शुरू हो गया है। इसके तहत डॉलर को रियाल में और रियाल को डॉलर में नहीं बदला जा सकेगा। दूसरा चरण 5 नवंबर से लागू होगा, जिसके तहत ईरान के कच्चे तेल का निर्यात करने के लिए इस्तेमाल होने वाले अमेरिकी टैंकरों पर पूर्णत: प्रतिबंध लग जाएगा। जब 2015 में अमेरिका के पूर्व राष्ट्रपति बराक ओबामा ने कई शक्तिशाली देशों के साथ मिलकर ईरान से परमाणु समझौता किया था तो इस तरह के कड़े प्रतिबंधों से उसे मुक्त कर दिया गया था, लेकिन अमेरिकी राष्ट्रपति डोनाल्ड ट्रंप ने कई अन्य संधियों की तरह इस साल मई में इस परमाणु समझौते से भी खुद को अलग कर लिया। हालांकि अब भी कई अन्य राष्ट्र इस समझौते के साथ बने हुए हैं, लेकिन अमेरिका के बिना इसका कोई महत्व नहीं रह जाता। अमेरिका नई शर्तों के साथ ईरान पर नए परमाणु समझौते के लिए दबाव डाल रहा है। इसीलिए उसने ईरान पर फिर से प्रतिबंध लगा दिये हैं। ईरान पर प्रतिबंध लागू होने की घोषणा करते हुए ट्रंप ने कहा कि विश्व शांति के लिए ऐसा कर रहा हूं। हमें इससे कम कुछ मंजूर नहीं।